贊月庵
作者：釋宗璉
朝代：宋

paragraphs: 這箇老漢，渾無縫罅。
點鐵成金，指鹿爲馬。
以張拙秀才語擒縱多口，阿師跨三脚馿兒，指點諸方話霸。
遇賤時三世諸佛正眼難窺，遇貴時八大龍王亦難酬價。
阿呵呵，也大差。
只因會春園裏失却眼睛，從此惡名滔滔流遍天下。
高挂虛堂兮如師子全威，一任百怪千妖暗中驚訝。
燈禪燈禪，第一不得容易與伊點化。